พอช. ต่อยอดโครงการสร้างศูนย์ฟื้นฟูและพัฒนาศักยภาพคนไร้บ้านจังหวัดขอนแก่น พร้อมคาดว่าจะเริ่มก่อสร้างและลงเสาเอกได้เดือนสิงหาคมนี้
พอช. ต่อยอดโครงการสร้างศูนย์ฟื้นฟูและพัฒนาศักยภาพคนไร้บ้านจังหวัดขอนแก่น พร้อมคาดว่าจะเริ่มก่อสร้างและลงเสาเอกได้เดือนสิงหาคมนี้

นางทิพย์วรรณ หัวหิน ผู้จัดการสำนักบ้านมั่นคง สถาบันพัฒนาองค์กรชุมชน กล่าวว่า รัฐบาลมีนโยบายแก้ไขปัญหาลดความเหลื่อมล้ำทางสังคม  โดยเฉพาะพี่น้องที่ยากจนไร้ที่พึ่งและไร้บ้าน ให้มีที่อยู่อาศัย ซึ่งในปี 2560 คณะรัฐมนตรีได้อนุมัติงบประมาณจำนวนกว่า  118 ล้านบาท  ตามที่กระทรวงการพัฒนาสังคมและความมั่นคงของมนุษย์เสนอโครงการฟื้นฟูและพัฒนาศักยภาพของกลุ่มคนไร้บ้านใน 3 จังหวัด  คือ  กรุงเทพฯ ขอนแก่น  และเชียงใหม่  โดยให้สถาบันพัฒนาองค์กรชุมชน หรือ พอช. นำไปสนับสนุนการจัดตั้งศูนย์ฟื้นฟูและพัฒนศักยภาพคนไร้บ้าน โดยที่ผ่านมาได้มีการดำเนินการไปแล้วหลายแห่งในกรุงเทพมหานคร เช่น ศูนย์สุวิทย์  วัดหนู  เขตบางกอกน้อย ศูนย์คนไร้บ้านถนนพุทธมณฑลสาย 2 เขตตลิ่งชัน และต่อยอดขยายผลไปยังจังหวัดเชียงใหม่ สร้างศูนย์ฟื้นฟูและพัฒนาศักยภาพคนไร้บ้านจังหวัดเชียงใหม่เสร็จเป็นที่เรียบร้อย ที่สามารถรองรับคนไร้บ้านได้ไม่ต่ำกว่า 50 คน นอกจากนี้ล่าสุดทาง พอช. ได้มีการดำเนินการสร้างศูนย์พัฒนาศักยภาพกลุ่มคนไร้บ้าน จังหวัดขอนแก่น  โดยสนับสนุนเป็นงบอุดหนุนเพื่อดำเนินการจัดซื้อที่ดินและปลูกสร้างอาคาร  จำนวนกว่า 26 ล้านบาท เพื่อดำเนินนโยบายการพัฒนาที่อยู่อาศัยคนไร้บ้าน ปัจจุบันได้ดำเนินการจัดซื้อที่ดินเรียบร้อยแล้ว ที่พื้นที่จำนวน 5 ไร่ 39 ตารางวา โดยสามารถรองรับกลุ่มคนไร้บ้านในที่สาธารณะได้ 120 ราย ซึ่งปัจจุบันอยู่ระหว่างขออนุญาตก่อสร้างกับทางเทศบาล คาดว่าจะเริ่มก่อสร้างและลงเสาเอกได้เดือนสิงหาคมนี้

ผู้จัดการสำนักบ้านมั่นคง สถาบันพัฒนาองค์กรชุมชน กล่าวเพิ่มเติมว่า ทาง พอช. ได้ดำเนินการในเขตกรุงเทพมหานคร ในเขต 2 พื้นที่คือ ตลิ่งชันและบางกอกน้อย โดยขนาดนี้ได้มีการขยายผลไปยังเขตรังสิต ซึ่งตอนนี้อยู่ระหว่างจัดหาพื้นที่ก่อสร้างคาดว่าจะแล้วเสร็จในปีนี้และสามารถรองรับคนไร้บ้านได้จำนวนกว่า 100 คน